QH ซื้อได้แล้ว ราคาถูก-อัพไซต์สูง เตรียมรุกตลาดคอนโดชลบุรี-พัทยา
QH บวกสวนตลาด ราคาถูก และมีอัพไซต์เพียบ ฝ่ายวิจัยแนะนำซื้อ ให้เป้าหมาย 3.10 บ. หลังผู้บริหารมีกลยุทธ์ในการดำเนินการที่แน่นอน อีกทั้งตั้งเป้าปี 58 ทำยอดขายคอนโด โซนชลบุรี-พัทยาเติบโต 470% รับรู้รายได้ 1,200 ล้านบาท
4 มิ.ย. 2558

ผู้สื่อข่าวรายงานว่า ราคาหุ้น บริษัท ควอลิตี้เฮ้าส์ จำกัด (มหาชน) หรือ QH ณ เวลา ปิดตลาดภาคเช้า ราคาอยู่ที่ 2.60 บาท บวก 0.04 หรือ 1.56% ราคาสูงสุด 2.60 บาท ต่ำสุด 2.54 บาท มูลค่าซื้อขายที่ 23.14 ล้านบาท  ขณะที่ตลาดหุ้นไทยโดยรวมลบ 0.19%
 
 
บล.เคจีไอ (ประเทศไทย) ระบุในบทวิเคราะห์ (4 มิ.ย.) แนะนำ “ซื้อ” หุ้น QH ราคาเป้าหมาย 3.10 บาทต่อหุ้น เนื่องจากฝ่ายวิจัยมองว่าผู้บริหารของ QH ดำเนินกลยุทธ์อย่างระมัดระวังมากขึ้นเนื่องจากการที่เศรษฐกิจชะลอตัว โดยมีการปรับลดเป้ามูลค่าโครงการใหม่เหลือแค่ 2.85 หมื่นล้านบาท จากเดิม 3.30 หมื่นล้านบาท
ฝ่ายวิจัยชอบกลยุทธ์ของ QH เนื่องจากช่วยลดความเสี่ยงที่ QH อาจต้องแบกสต็อกเอาไว้ในช่วงที่อุปสงค์ชะลอตัว จึงทำมีรายได้ที่แน่นอนแล้ว 41% ในปี 2558 สำหรับรายได้ปี 2559 ยังต่ำอยู่ เนื่องจาก backlog ของโครงการแนวราบมักจะไม่ข้ามปี และรายได้ส่วนใหญ่ของ QH มาจากโครงการแนวราบสูงถึง 75% ของรายได้ทั้งหมด
 
ด้านนายชัชชาติ สิทธิพันธุ์ ประธานเจ้าหน้าที่บริหารและกรรมการผู้จัดการ QH เปิดเผยว่า เครือบริษัท QH เตรียมรุกตลาดคอนโดมิเนียมโซนชลบุรี-พัทยา เน้นกลุ่มลูกค้าในพื้นที่ ตั้งเป้าปี 58 ทำยอดขายคอนโด โซนชลบุรีเติบโตขึ้น 470% รับรู้รายได้กว่า 1,200 ล้านบาท